Шанхай_Мастэрс_2015_(снукер)
Першы дзень (14 верасня)
Падчас вячэрняй сесіі першага гульнявога дня былі згуляны яшчэ два матчы ўайлдкард раўнда і два матчы 1/16 фіналу. 18-ы сеяны Роберт Мілкінс гуляў супраць кітайца Чэня Цзыфаня, які ў папярэднім раўндзе турніру 2014 года саступіў свайму суайчынніку Лі Хану. 39-гадовы англічанін выйграў першую партыю на каляровых шарах, пасля чаго падвоіў лік з падыходамі ў 23 і 24 ачкі ў другім фрэйме. Ён таксама дамінаваў у трэцяй партыі, пасля чаго пакінуў за сабой два апошнія фрэймы з брэйкамі ў 93 і 51 ачко і з лікам 5:0 выйшаў у 1/16 фіналу шанхайскага рэйтынгавага спаборніцтва. У яшчэ адным паядынку папярэдняга раўнда з удзелам аматараў з Кітая сустракаліся 44-гадовы Алан Мак-Манус і дэбютант спаборніцтва Яа Пенчэн. Азіят, які ўпершыню гуляў на рэйтынгавым турніры, пакінуў за сабой стартавы фрэйм, забіўшы апошнія ружовы і чорны шары пры ліку 40:48, пасля чаго ішоў наерадзе з лікам 32:4 у другой партыі, але шатландскі гулец выдрапаў ачко з серыямі ў 28 і 20 балаў, а таксама выйграў трэці фрэйм на каляровых шарах і чацвёрты з лепшым брэйкам у 45 ачкоў, сышоўшы на перапынак з перавагай 3:1. 26-ы нумар сусветнага рэйтынгу, які дайшоў да чвэрцьфінальнай стадыі Шанхай Мастэрс у 2014 годзе, выканаў серыю ў 100 балаў у пятай партыі, пасля чаго Яа дамінаваў у шостым фрэйме, скараціўшы адставанне да двух ачкоў, але другі сэнчуры-брэйк Мак-Мануса ў 122 балы прынёс яму перамогу ў паядынку з лікам 5:2 і выхад у 1/16 фіналу на іншага кітайскага снукерыста Дзіна Цзюньхуэя. У матчы 1/16 фіналу 7-ы сеяны Бары Хокінс гуляў супраць свайго суайчынніка Мартына Гоўлда, які займаў 27-ы нумар у сусветным снукерным рэйтынгу. Гоўлд, якому ў гэты дзень спаўнялася 34 гады, упэўнена пачаў матч, зрабіўшы серыю ў 109 балаў у стартавай партыі, пасля чаго дамінаваў у другой, дазволіўшы апаненту набраць толькі 3 балы за два фрэймы. 36-гадовы Хокінс, які стаў пераможцам міні-рэйтынгавага адкрытага чэмпіянату Рыгі ў жніўні, ішоў наперадзе ў трэцяй партыі з лікам 34:0, але яго праціўнік выйграў фрэйм на каляровых шарах і з серыяй у 52 балы ў чацвёртай партыі зрабіў лік 4:0 на сваю карысць. Паўфіналіст Шанхай Мастэрс 2013 размачыў лік, выйграўшы доўгі пяты фрэйм, але Гоўлд, які чатыры разы даходзіў да 1/8 фіналу турніру, але ніколі не прабіваўся далей, пакінуў за сабой шосты фрэйм і з лікам 5:1 у пяты раз запар выйшаў у другі раўнд Шанхай Мастэрс. У яшчэ адным матчы 1/16 фіналу 11-ы сеяны Джон Хігінс гуляў супраць 21-га нумара рэйтынгу Ляна Вэньбо з Кітая. 40-гадовы Хігінс, які перамог у Шанхаі ў 2012 годзе, выйграў стартавую партыю з серыяй у 65 балаў, пасля чаго дамінаваў у другім фрэйме і пакінуў за сабой трэці, зрабіўшы лік 3:0 на сваю карысць. Шатландзец пачаў чацвёртую партыю з серыі ў 56 ачкоў, на што фіналіст Шанхай Мастэрс 2009 года адказаў падыходам у 46 балаў, але дазволіў апаненту атрымаць атаку і скончыць яшчэ адзін фрэйм перамогай з падыходам у 23 ачкі. 28-гадовы азіят, які дайшоў да фіналу чэмпіянату свету па снукеры з шасці чырвонымі шарамі за некалькі дзён да пачатку шанхайскага спаборніцтва, выйграў пяты фрэйм з трыма падыходамі ў 22 ачкі, а таксама зрабіў серыю ў 51 бал у шостай партыі, павёўшы ў ліку 59:24, але Джон Хігінс, які перамог на першым рэйтынгавым турніры сезона, адкрытым чэмпіянаце Аўстраліі , аформіў пераможны падыход у 47 балаў і з лікам 5:1 у сёмы раз выйшаў у 1/8 фіналу турніру ў Шанхаі.